V mesiaci máj - jún 2015  vykonali inšpektori Slovenskej obchodnej inšpekcie (ďalej len SOI) kontrolu dodržiavania povinností pri uvádzaní prekurzorov výbušnín  na trh, ustanovených zákonom č.  262/2014 Z. z. o pôsobnosti orgánov štátnej správy vo veciach prekurzorov výbušnín a o zmene a doplnení niektorých zákonov (ďalej len „zákon“) a   Nariadením   Európskeho   parlamentu   a   Rady  (EÚ)    č.    98/2013   o    uvádzaní  prekurzorov  výbušnín na  trh a ich používaní (ďalej len „nariadenie“).
Nariadením sú stanovené harmonizované pravidlá, týkajúce sa sprístupňovania, dovozu, vlastníctva a používania látok alebo zmesí, ktoré by sa mohli zneužiť na nedovolenú výrobu výbušnín, s cieľom obmedziť ich dostupnosť širokej verejnosti a zabezpečiť náležité nahlasovanie podozrivých transakcií v rámci celého dodávateľského reťazca.

Prekurzory výbušnín sú chemické látky a ich zmesi, ktoré môžu byť zneužité na nedovolenú výrobu výbušnín. Ich zoznam je uvedený v prílohe I a II nariadenia.

V prílohe I. nariadenia sa nachádzajú chemické látky – prekurzory výbušnín so stanovenými prahovými koncentráciami, ako: 

Názov látky	Číslo CAS	Prahová hodnota	
           Peroxid vodíka	7722-84-1	 12 %  hm.	
           Nitrometán	75-52-5	 30 %  hm.	
           Kyselina dusičná	7697-37-2	   3 %  hm.	
           Chlorečnan draselný	3811-04-9	40 % hm.	
            Chloristan draselný	7778-74-7	40 % hm	
            Chlorečnan sodný	7775-09-9	40 % hm.	
            Chloristan sodný	7601-89-0	40 % hm.	

Obmedzené prekurzory výbušnín  sú chemické látky z prílohy I nariadenia samostatne alebo v zmesiach, ktorých koncentrácia je vyššia ako je  stanovená ich prahová koncentrácia .
Obmedzené prekurzory výbušnín nesmú podľa článku 4 ods.1 nariadenia členovia širokej verejnosti  dovážať, vlastniť ani používať.

Nariadenie  umožňuje členským štátom, aby  obmedzené prekurzory výbušnín podľa čl. 4 ods. 3 nariadenia sprístupňovali členom širokej verejnosti, alebo aby ich členovia širokej verejnosti vlastnili alebo používali. Podľa  § 7   zákona sa na území SR povoľuje sprístupniť členovi širokej verejnosti nasledujúce obmedzené prekurzory výbušnín: 

peroxid vodíka        pre koncentráciu  vyššiu ako 12 %,  ale nie vyššiu ako   35 %, 
nitrometán              pre koncentráciu  vyššiu ako  30 %,  ale nie vyššiu ako   40 % ,
kyselina dusičná     pre koncentráciu  vyššiu ako    3 %,  ale nie vyššiu ako   10 %.

Podmienkou tejto výnimky je, že  hospodársky subjekt, ktorý tieto „obmedzené prekurzory výbušnín z čl. 4 ods. 3 nariadenia“ sprístupňuje členovi širokej verejnosti, je povinný  označiť, zaregistrovať každú transakciu a bezodkladne oznámiť kontaktnému
miestu podozrivú transakciu alebo pokus o ňu, zamietnutú podozrivú transakciu, stratu alebo krádež.
						
Chemické  látky (prekurzory výbušnín) uvedené v prílohe II nariadenia sú voľne prístupné členom širokej verejnosti bez obmedzenia. Patrí sem:

Názov látky	Číslo CAS	
               Hexamín	100-97-0	
               Kyselina sírová	7664-93-9	
               Acetón	67-64-1	
               Dusičnan draselný	7757-79-1	
               Dusičnan sodný	7631-99-4	
               Dusičnan vápenatý	13477-34-4	
Dusičnan amónno-vápenatý	15245-12-2	
               Dusičnan amónny	6484-52-2	

Hospodársky subjekt, ktorý  prekurzory výbušnín z prílohy II nariadenia sprístupňuje členovi širokej verejnosti, je povinný oznámiť  podozrivú transakciu, pokus o ňu, zamietnutú podozrivú transakciu, stratu alebo krádež kontaktnému miestu.

Slovenská obchodná inšpekcia je kompetentná podľa § 5 zákona kontrolovať dodržiavanie podmienok na sprístupňovanie obmedzených prekurzorov výbušnín členom širokej verejnosti t.j. splnenie požiadaviek pri ich  sprístupňovaní, označovaní, registrácii transakcií, nahlasovaní podozrivých transakcií, zmiznutí a krádeží.

C i e ľ o m   k o n t r o l y  bolo preveriť dodržiavanie povinností hospodárskych subjektov  pri predaji prekurzorov výbušnín členom širokej verejnosti a to : 

•	nepredávať obmedzené prekurzory výbušnín členom širokej verejnosti  nad prahovou koncentráciou, stanovenou nariadením okrem výnimky z čl. 4 bod 3 nariadenia,
•	splniť požiadavku na správne označenie obmedzeného prekurzora výbušnín z čl. 4 ods. 3 nariadenia,
•	dodržiavať požiadavky na registráciu obmedzeného prekurzora výbušnín z čl. 4 ods. 3 nariadenia,
•	hlásiť kontaktnému miestu všetky podozrivé transakcie podľa čl. 9 nariadenia.

Výsledky kontroly prekurzorov výbušnín

V rámci kontrolnej akcie v mesiaci máj - jún 2015, ktorá bola zameraná na dodržiavanie zákona a nariadenia, inšpektori SOI vykonali kontroly  u 95 hospodárskych subjektov, dodávajúcich na trh prekurzory výbušnín, z toho u 2 výrobcov, u 23 distribútorov,  u 8 predávajúcich, ponúkajúcich prekurzory výbušnín pomocou elektronického obchodu ako aj  v 62 maloobchodných prevádzkach . 
Kontrolu u výrobcu, dovozcu alebo distribútora sme vykonali z dôvodu zistenia údajov o odberateľoch, ktorí sprostredkujú  prekurzory výbušnín členom širokej verejnosti. 

Bolo prekontrolovaných  104 druhov prekurzorov výbušnín, z toho  46 druhov obmedzených prekurzorov výbušnín z čl. 4 ods. 3 nariadenia, ďalších11 druhov prekurzorov výbušnín zo zoznamu I nariadenia a 47 druhov zo zoznamu II nariadenia.
Pri kontrole obmedzených prekurzorov výbušnín z čl. 4 ods. 3 nariadenia bolo zistené, že z celkového počtu 46 druhov bolo 27 druhov  aj v ponuke  pre širokú verejnosť, z čoho  16 druhov (59,3 %) nebolo v súlade s požiadavkami nariadenia. Boli to roztoky peroxidu vodíka s koncentráciami od 12 % do 35 % a kyselina dusičná 65 % - ná.

1.	Registrácia transakcií 

Hospodársky subjekt, ktorý sprístupňuje obmedzené prekurzory výbušnín z  čl. 4 ods. 3 nariadenia  členom širokej verejnosti, je povinný viesť register transakcií podľa článku 8 nariadenia, kde sú uvedené:

a)	meno, adresa, druh a číslo oficiálneho dokladu totožnosti,
b)	názov látky alebo zmesi vrátane miery jej koncentrácie,
c)	množstvo látky alebo zmesi,
d)	zamýšľané použitie látky alebo zmesi, ako ho uvádza člen širokej verejnosti,
e)	dátum a miesto transakcie,
f)	podpis člena širokej verejnosti.

Z kontrolovaných 27 druhov obmedzených prekurzorov výbušnín, ktoré boli v ponuke pre širokú verejnosť, 9 druhov bolo predávaných bez  registrácie, čo predstavuje 33,3%.  Z toho pri kontrole u predávajúcich, ktorí predaj prekurzorov výbušnín realizujú pomocou elektronického obchodu, bol zistený jeden prípad, keď bol predaný členom širokej verejnosti obmedzený prekurzor výbušniny  bez registrácie predaja. 
Kontrolou náležitostí v registrácii  bolo zistené u jedného predávajúceho chýbajúce číslo dokladu totožnosti kupujúceho v 4 prípadoch .

     Napríklad:

•	Výrobky Peroxid vodíka technický 30 % k čisteniu a bieleniu, 500 g a Peroxid vodíka 35 %  technický, 500 ml boli predávané širokej verejnosti bez  registrácie transakcie.
•	Kontrolou u predávajúcich, ktorí predaj prekurzorov výbušnín realizujú pomocou elektronického obchodu, bol zistený jeden prípad, keď bol predaný členom širokej verejnosti kyselina dusičná s koncentráciou 65 %, t. j. v nadlimitnej koncentrácii a bez registrácie predaja. 

2.	Označovanie  obmedzených prekurzorov výbušnín

Hospodársky subjekt, ktorý má v úmysle sprístupňovať členovi širokej verejnosti obmedzené prekurzory výbušnín, je povinný v zmysle článku 5 nariadenia zabezpečiť, aby na obale bola jasne uvedená informácia:
 „nákup, vlastníctvo alebo používanie tohto obmedzeného prekurzora výbušnín členmi širokej verejnosti podlieha obmedzeniu ustanovenému v článku 4 ods. 1 a 3 nariadenia (EÚ) č. 98/2013“.

Z prekontrolovaných 27 druhov biocídnych výrobkov z  čl. 4 ods. 3 nariadenia v ponuke pre širokú verejnosť, chýbala z označenia uvedená povinná veta u 12 druhov výrobkov (44,4 %) . 

     Napríklad:

•	V označení kontrolovaných výrobkov Peroxid vodíka 35 %, Kyselina dusičná  65 %, Peroxid vodíka technický 30 %, Peroxid vodíka 30 %, 450 ml a Peroxid vodíka 30 %, 500g chýbala povinná veta podľa nariadenia.

3.	Nahlasovanie podozrivých transakcií

Hospodársky subjekt, sprístupňujúci chemické látky alebo zmesi s obsahom chemickej látky z prílohy I alebo II nariadenia, je povinný oznámiť v zmysle článku 9 nariadenia podozrivú transakciu, pokus o ňu, zamietnutú podozrivú transakciu, stratu alebo krádež kontaktnému miestu na Ministerstve vnútra SR.
Hospodárske subjekty môžu podozrivú transakciu zamietnuť.

Počas kontrolnej akcie bolo zistené, že žiadny hospodársky subjekt  nezistil podozrivú transakciu, ani  stratu alebo krádež prekurzora výbušnín, ktorú by bolo potrebné nahlasovať kontaktnému miestu, alebo kvôli ktorej by mal zamietnuť transakciu.

Opatrenia

1.	Vo všetkých kontrolovaných prevádzkarniach boli spísané inšpekčné záznamy a  vydané záväzné pokyny na odstránenie zistených nedostatkov. 

2.	Pri zistení nedostatkov boli podnikatelia vyzvaní na ich dobrovoľné odstránenie v súlade s Nariadením Európskeho parlamentu a Rady (ES) č. 765/2008, ktorým sa stanovujú požiadavky akreditácie a dohľadu nad trhom v súvislosti s uvádzaním výrobkov na trh a ktorým sa zrušuje Nariadenie (EHS) č. 339/93.
Počas kontrolnej akcie boli podnikateľmi dobrovoľne stiahnuté z predaja 2 druhy prekurzorov výbušnín v počte 10 kusov  v hodnote 25,40 €.

3.	V zmysle  §-u 6  ods. 1 písm. a) ods.  1. zákona  č. 128/2002 Z.z.,  o  štátnej  kontrole vnútorného trhu, vo veciach ochrany  spotrebiteľa..., boli uložené opatrenia  na zákaz predaja do vykonania nápravy  u   10  podnikateľských   subjektov   na   10  druhov  obmedzených prekurzorov výbušnín  v  celkovej hodnote 100,12 €.

Záver

Kontrolná akcia bola zameraná na dodržiavanie požiadaviek zákona a nariadenia pri predaji prekurzorov výbušnín členom širokej verejnosti.

Kontroly boli vykonané u 95 hospodárskych subjektov, dodávajúcich prekurzory výbušnín na trh, z toho u 8 predávajúcich, ponúkajúcich prekurzory výbušnín pomocou elektronického obchodu a  v 62 maloobchodných prevádzkach. Ďalších 24 kontrol bolo vykonaných u výrobcov a distribútorov z dôvodu zistenia údajov o odberateľoch, ktorí sprostredkujú  prekurzory výbušnín členom širokej verejnosti.
Bolo prekontrolovaných  104 druhov prekurzorov výbušnín, z toho  46 druhov obmedzených prekurzorov výbušnín z čl. 4 ods. 3 nariadenia, ďalších  11 druhov prekurzorov výbušnín zo zoznamu I nariadenia a 47 druhov zo zoznamu II nariadenia.
Pri kontrole obmedzených prekurzorov výbušnín z čl. 4 ods. 3 nariadenia bolo zistené, že  27 druhov bolo aj v ponuke  pre širokú verejnosť, z čoho  16 druhov  nebolo v súlade s požiadavkami nariadenia, čo predstavuje 59,3 %. Z toho vyplýva, že viac ako polovica kontrolovaných obmedzených prekurzorov výbušnín nebola v súlade  s požiadavkami všeobecne záväzných platných právnych predpisov. 

Napriek tomu, že zákon o pôsobnosti orgánov štátnej správy vo veciach prekurzorov výbušnín je účinný od septembra 2014, väčšina kontrolovaných hospodárskych subjektov nemala vedomosti o tom, že predávajú chemickú látku, ktorá patrí do skupiny obmedzených prekurzorov výbušnín, ani o povinnostiach spojených s ich  predajom  členom širokej verejnosti.

Kontrolou povinnosti predávajúceho registrovať každý predaj obmedzeného prekurzora výbušnín členom širokej verejnosti bolo zistené, že 33,3 % predmetných výrobkov bol predaný bez registrácie transakcie. 
Z  označenia  44,4 % kontrolovaných obmedzených prekurzorov výbušnín v ponuke pre členov širokej verejnosti, chýbala povinná veta podľa nariadenia, ktorá obsahuje informáciu o povahe chemickej látky alebo zmesi.
Počas kontrolnej akcie bolo zistené, že žiadny hospodársky subjekt  nezistil podozrivú transakciu, ani  stratu alebo krádež prekurzora výbušnín, ktorú by bolo potrebné nahlasovať kontaktnému miestu, alebo kvôli ktorej by mal zamietnuť transakciu. 

Vzhľadom na  dosiahnuté nepriaznivé výsledky ako aj na skutočnosť, že v dôsledku nedodržiavania povinností, vyplývajúcich zo zákona a nariadenia, predmetné chemické látky a ich zmesi by  sa mohli zneužiť na nedovolenú výrobu výbušnín,  Slovenská obchodná inšpekcia bude tejto problematike naďalej venovať zvýšenú pozornosť.